Szpacyrkym po Cieszynie
"Gdo sie za swój jynzyk wstydzi takim niech sie każdy brzidzi""Moja ty słodko cieszyńsko mowo
być zawsze do prawjynio gotowo
a jak cie uż żodyn nie bydzie rozumioł
to jyny wiater bydzie po naszymu szumioł"
POZÓR! Kiery nimo chynci tego czytać, abo kansi wraził łokulory, abo mo moc roboty i łoczy go bolóm to se może tego posłóchać jak prziciśnie ”kursywom” na tóm czornóm szczałke w tej szarej kostce, kierom nóndzie zaroz pod spodkym.
Wyśmioty panoczek
Pod tóm siedmiczkóm na Starym Targu, kaj kiejsi tustelocy dowali se wypucować swojóm oblyczke dzisio przeduje sie... i uż sie mi ani nie pytejcie co, bo przidziecie sami na to aji ze zawrzitymi łoczami. Coby jednakowóż żodyn za dlógo nie rozmyśloł na co tam idzie trefić, to wóm powiym, że zaś treficie na wszelijakóm babskóm oblyczke. Myślym, że nie worce ani tam wlazować do postrzodka, bo przeca wszyndzi sóm ty same wieca, kiere paniczki na sie wieszajóm. Dwiyrze dalij też isto ze zawrzitymi łoczami, każdy by prziszeł na to, że je tam dziesiónto insztytucyja, kiero nacióngo was do pojaczanio se u nich piniyndzy. Całe szczynści, że je to prowdziwy bank i isto też pudzie tam u nich niechać swoji pinióndze, coby nóm cosi naszporowały. Musi im tyn pinióndzowy kszeft ledwie dychać, bo taki jedyn wyśmioty panoczek dziynnie w telewizorze bauszy nóm do łuszy, coby pojczać se u nich piniyndzy na bele co. Tyn panoczek pore roków tymu odgrywoł we filmie takigo Karola, kiery nie dowoł dziełuchóm pokuj. Jako sie to kiejsi dlo tego panoczka skóńczyło to isto wszedcy wiedzóm, a tyn bank też isto by se takigo kóńca nie winszowoł. Je to jakisi dlo mie dziwoki, że takigo panoczka, kierymu sie nie podarziło pocyganić porem szykownych dziełuch, bieróm do tego, coby bałamóncić ludzióm w czepaniach. W tej samej chałupie urzynduje też panoczek, kierego mogymy popytać, coby pojczane nasze pinióndze poradził wytargać s kapsy łod naszego dłóżnika. Ni ma to leko robota, bo dycki tako baraba ucieko s pinióndzami kansi do świata i trzeja mieć moc szczynścio, coby go po tym tam dopaś.
Mini słownik:
siedmiczka-siódemka,
kaj- gdzie,
oblyczka-odzienie,
żodyn- nikt,
nie worce-nie warto,
odgrywo-gra role,
wlazować-wchodzić,
wieca-rzeczy,
dwiyrze-drzwi,
pojczać- pożyczyć,
naszporować-zaoszczędzić,
kszeft-interes,
czepań- głowa,
wyśmioty-uśmiechnięty,
isto- na pewno,
winszowoł-życzył,
popytać-poprosić,
dycki-zawsze,
Tóż miyjcie sie wszedcy dobrze i wiesiołego popióntku
szl_Latn szl_Latn pol_Latn szl_Latn szl_Latn szl_Latn pol_Latn szl_Latn hau_Latn slk_Latn epo_Latn pol_Latn szl_Latn pol_Latn szl_Latn pol_Latn szl_Latn szl_Latn pol_Latn pol_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn